钦定古今图书集成/明伦汇编/官常典/第249卷 > 《与太傅杨骏书》傅咸
## 钦定古今图书集成/明伦汇编/官常典/第249卷 > 《与太傅杨骏书》傅咸

咸为尚书左丞惠帝即位骏辅政咸言于骏。

事与世变，礼随时宜，谅暗之不行，尚矣。由世道弥薄，
权不可假，故虽斩焉在疚，而躬览万机也。逮至汉文，
以天下体大，服重难久，遂制既葬而除。世祖武皇帝，
虽大孝烝烝，亦从时释服，制心丧三年。至于万机之
事，则有不遑。今圣上欲委政于公，谅暗自居，此虽谦
让之心，而天下未以为善。天下未以为善者，以亿兆
颙颙，戴仰宸极，听于冢宰，惧天光有蔽。人心既已若
此，而明公处之，固未为易也。窃谓山陵之事既毕，明
公当思隆替之宜。周公圣人，犹不免谤。以此推之，周
公之任既未易而处，况圣上《春秋》非成王之年乎？得
意忘言，言未易尽，苟明公有以察其悾款，言岂在多。